
PËR PËRCAKTIMIN E DOKUMENTACIONIT TË NEVOJSHËM, AFATEVE DHE PROCEDURAVE PËR TË PËRFITUAR STREHIM NGA PROGRAMET E BANESAVE SOCIALE ME QIRA

Në mbështetje të nenit 100 të Kushtetutës dhe pikës 3 të nenit 4 të ligjit nr.9232, datë 13.5.2004 “Për programet sociale të strehimit të banorëve të zonave urbane”, me propozimin e Ministrit të Rregullimit të Territorit dhe të Turizmit, Këshilli i Ministrave

VENDOSI:

1. Familja që plotëson kushtet e përcaktuara në nenet 4 e 5 të ligjit nr.9232, datë 13.5.2004 “Për programet sociale të strehimit të banorëve të zonave urbane”, ka të drejtë të paraqesë kërkesën për strehim në bashki, në zyrat e strehimit, kur është:
a) banor i njësisë vendore, ku ai paraqet kërkesën;
b) banor i një njësie tjetër vendore, por që vërteton se është i punësuar në njësinë vendore ku ai paraqet kërkesën.
2. Familja paraqet kërkesën për t’u trajtuar me strehim në çdo kohë, sipas formularit tip, të miratuar nga Ministri i Rregullimit të Territorit dhe i Turizmit.


Kërkesa duhet të përmbajë:
a) Identitetin e kërkuesit;
b) Përbërjen familjare;
c) Gjendjen me strehim;
c) Të ardhurat neto të familjes;
d) Formën e trajtimit sipas njërit nga programet sociale të strehimit; 
dh) Kërkesat e veçanta për statusin e njërit prej anëtarëve të familjes;
e) Deklaratën e vërtetësisë së informacionit paraprak, të dhënë prej tij.
3. Zyrat e strehimit në bashki të bëjnë seleksionimin e formularëve të vlefshëm dhe t’ia kalojnë për shqyrtim komisionit të strehimit, të ngritur me vendim të këshillit bashkiak.
4. Përbërja dhe funksionimi i komisionit të strehimit përcaktohen në bazë të rregullores së miratuar nga kryetari i bashkisë.
Në përbërje të këtij komisioni bëjnë pjesë, me të drejtat e plota të anëtarit, edhe përfaqësues nga organizatat jofitimprurëse, të regjistruara në përputhje me aktet ligjore në fuqi, të cilat mbrojnë interesat e grupeve të ndryshme sociale, të përcaktuara në nenin 5 të ligjit nr.9232, datë 13.5.2004.
5. Familjet të cilat kanë përfituar statusin e të pastrehut, sipas akteve ligjore në fuqi, para hyrjes në fuqi të ligjit nr.9232, datë 13.5.2004, e që nuk janë trajtuar me strehim, duhet të paraqesin dokumentacionin, në përputhje me kërkesat e këtij vendimi.
6. Komisioni i strehimit, brenda një afati kohor prej 6-muajsh nga hyrja në fuqi e këtij vendimi, të shqyrtojë kërkesat dhe dokumentacionin e dorëzuar dhe të vendosë pikët, sipas sistemit të pikëzimit, të miratuar nga këshilli bashkiak.
7. Komisioni i strehimit, bazuar në:
a) numrin e banesave sociale të ndërtuara;
b) numrin e banesave, që do të blihen në treg;
c) numrin e banesave në treg, për të cilat enti menaxhues ka marrëveshje paraprake me pronarin për t’i përdorur për përfitimin e bonusit të strehimit;
ç) të ardhurat neto të familjes dhe aftësinë përballuese, të përcaktuar në pikën 2 të nenit 6 të ligjit nr.9232, datë 13.5.2004 dhe në lidhjet “A” e “B”, bashkëlidhur ligjit,
përzgjedh ndër familjet, që kanë grumbulluar pikët maksimale, ato që do të trajtohen, brenda vitit, me banesë sociale me qira dhe harton listën paraprake të familjeve përfituese.
8. Zyrat e strehimit në bashki, brenda 10 ditëve nga data e seleksionimit të përfituesve, njoftojnë familjet, që përfitojnë banesë sociale me qira, si dhe ato që nuk kanë përfituar.
9. Familjet që nuk kanë përfituar brenda 30 ditëve kalendarike nga data e njoftimit, kanë të drejtën e ankimimit pranë organeve të qeverisjes vendore.
10. Familjet mund ta refuzojnë banesën dhe të mbeten përsëri në listën e pritjes, vetëm kur nuk u janë plotësuar kushtet e strehimit, sipas normave në fuqi. Në rast të kundërt, u hiqet e drejta për aplikim.
11. Familjet përfituese vazhdojnë aplikimin, duke dorëzuar në zyrat e strehimit, në bashki, dokumentacionin e mëposhtëm:
a) Certifikatën e lindjes së aplikantit dhe certifikatën e gjendjes familjare;
b) Vërtetimin për vendbanimin në bashkinë ku kërkohet strehimi ose lejen e banimit, për familjet që kanë lëvizur nga zona të tjera të vendit;
c) Vërtetimin e të ardhurave neto të familjes;
ç) Dokumentacionin përkatës nga punëdhënësi për detyrën dhe të ardhurat e aplikantit e të personave të tjerë të familjes, që janë në marrëdhënie pune;
d) Dokumentin nga organet tatimore dhe ato të sigurimeve shoqërore për derdhjen e kontributeve, kur njëri nga anëtarët e familjes është i vetëpunësuar;
dh) Vërtetimin nga zyra e ndihmës dhe përkujdesit pranë bashkive, për anëtarët e familjes, të përfshirë në programin e ndihmës ekonomike dhe të pagesës për personat me aftësi të kufizuar;
e) Vërtetimin nga zyra e punësimit e njësisë vendore përkatëse, për personat e përfshirë në programin e pagesës së papunësisë;
ë) Vërtetimin nga organet e sigurimeve shoqërore, për personat në pension;

f) Vërtetimin nga zyra e regjistrimit të pasurive të paluajtshme se familja apo ndonjë anëtar i saj nuk disponojnë në pronësi banesë a ndonjë mjedis, që mund të përdoret si e tillë;
g) Vërtetimin nga zyra e regjistrimit të pasurive të paluajtshme për sipërfaqen e pronës, që zotëron familja apo ndonjë anëtar i saj, kur banesa është me sipërfaqe nën normat në fuqi të strehimit;
gj) Vërtetimin nga zyra e regjistrimit të pasurive të paluajtshme të vendit të origjinës, se nuk figuron e regjistruar asnjë pronë, e cila mund të përdoret edhe për strehim, për familjet, që kanë ndryshuar vendbanim për efekt punësimi;
h) Dokumentin zyrtar të celebrimit dhe certifikatat personale, për efekt të llogaritjes së moshës, për çiftet e reja;
i) Vendimin e gjykatës, që i lë në ngarkim fëmijën ose fëmijët për çiftet e divorcuara;
j) Vërtetimin përkatës nga institucioni ku ka qenë i strehuar dhe librezën e jetimit, dhënë nga institucioni shtetëror i autorizuar, për individët me statusin e jetimit;
k) Vendimin e komisionit mjekësor të përcaktimit të verbërisë ose të komisionit mjekësor të përcaktimit të aftësisë për punë, për individë me aftësi të kufizuara, që trajtohen sipas shkronjës “d” të nenit 5 të ligjit nr.9232, datë 13.5.2004 “Për programet sociale për strehimin e banorëve të zonave urbane”.
12. Zyra e strehimit në bashki bën verifikimin e dokumentacionit dhe të informacionit për të ardhurat e familjes, brenda 30 ditëve nga data e dorëzimit. Nëse vërtetohet se deklarimi, dhënia e informacionit dhe faktet janë të rreme, familjes i hiqet e drejta për t’u trajtuar me banesë sociale me qira.
13. Lista me emrat e familjeve përfituese, pas verifikimit të dokumentacionit dhe plotësimit të afatit të përcaktuar në këtë vendim për ankimim, miratohet në këshillin bashkiak dhe bëhet publike.
14. Organet e qeverisjes vendore janë të detyruara të bëjnë publike çdo vit, nëpërmjet mjeteve të informimit publik dhe afishimit në vende të dukshme, pranë institucionit të tyre, këto të dhëna:
a) kërkesat që duhen plotësuar për t’u trajtuar me strehim dhe sistemin e pikëzimit, të miratuara nga këshilli bashkiak;
b) vendndodhjen e banesave, të ndërtuara apo të blera në treg, që do të përdoren si banesë sociale me qira dhe vendndodhjen e banesave, që mund të shfrytëzohen për bonusin e strehimit;
c) personin përgjegjës me të cilin duhet kontaktuar për plotësimin a ndryshimin e të dhënave të formularit apo për çdo sqarim tjetër për plotësimin e tij.
15. Zyrat e strehimit në bashki hartojnë, administrojnë dhe përditësojnë regjistrin e familjeve në listat pritëse.
16. Dispozitat e këtij vendimi zbatohen edhe në rastet e programeve sociale të strehimit, të parashikuara në pikat 2 e 3 të nenit 3 të ligjit nr.9232, datë 13.5.2004.
17. Ngarkohen organet e qeverisjes vendore të vënë në dijeni, çdo 6 muaj, Ministrinë e Rregullimit të Territorit dhe të Turizmit për zbatimin e këtij vendimi.
18. Ngarkohen organet e qeverisjes vendore për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

